Ma peya icako timo gin mo keken, pol kare iromo penye ni, ‘Adwogi maber ango ma abinongo?’ Ento tika nyuto ni waparo piwa keken ka watiyo ki kodi lapeny man ka odok i lok me lega? Pe kumeno. Pol kare wamito niang ka ce lega konyowa. Kadi wa Yubu ma kite onongo ber-ri kare mo openyo ni: “Ka ce nene ogamo doga i kare ma alwonge.”
I pwony mukato-ni, waneno caden ma moko ni lega pe obedo mere tim mo me dini nyo yat me kweyo wiwa. Lubanga me ada winyo lega. Ka walego i yo matir dok pi jami ma rwatte ki mitine, ci en winyo legawa. Ki lok ada, en cuko cwinywa ni myero wanyikke cok bote. (Yakobo 4:8) Pi meno, adwogi maber ango ma wanongo ka waweko lega bedo yo me kwowa? Kong wanenu adwogi mogo maber ma wanongo.
Wic mupye mot.
Tika par kacel ki atematema gibwoyi woko ka itye i peko? I kare ma kit man, Baibul cuko cwinywa ni “wuleg Lubanga ma pe wukeng” ki dok ni “i lok ducu wumi Lubanga onge gin ma wumito.” (1 Jo Tecalonika 5:17; Jo Pilipi 4:6) Baibul kweyo cwinywa ni ka walego bot Lubanga, ci ‘kuc pa Lubanga ma kato ngec pa jo ducu gwoko cwinywa ki tamwa maber.’ (Jo Pilipi 4:7) Wabedo ma wiwa olo opye ka watito par ma i cwinywa bot Wonwa me polo. Ki lok ada, en cuko cwinywa me timo meno. Jabuli 55:22 wacci, “Kel pekoni ducu bot Rwot [Jehovah], ci en bikonyi.”
“Kel pekoni ducu bot Rwot [Jehovah], ci en bikonyi.”
Dano mapol i twok lobo lung gitye ki wic ma opye mot. Lamego mo ma nyinge Hee Ran , ma a ki i lobo South Korea owaco ni: “Kadi bed peko odiya ma rom mene, ka ce alego pire, ci awinyo ni atye agonya dok anongo ni atye ki kero me kanyone.” Lamego mo bene ma nyinge Cecilia, ma bedo i lobo Philippines otito ni: “Macalo mego, atamo tutwal pi lutino anyirana kacel ki mamana ma dong pe ngeya pi lit kome-ni. Ento pienni alego, man okonya me timo jami mogo labongo bedo ki par mapol. Angeyo ni Jehovah bikonya me gwokogi.”
Kwe cwiny ki kero i kare me atematema.
Tika itye ilyeto magwar nyo peko mo ma tye ka keto kwoni ka mading? Lega bot “Lubanga ma kweyo cwiny dano ducu” miyo wawinyo agonya. Baibul waco ni en “kweyo cwiny jo ma tye ki can mo mapatpat.” (2 Jo Korint 1:3, 4) Me labolle, i nino mo acel ma Yecu cwinye otur adada, en “orumo conge piny, olego.” Adwogine obedo nining? “Lamalaika ma oa ki i polo onen bote kun miye tek.” (Luka 22:41, 43) Nekemia ma onongo obedo laco ma lagen-ni, jo maraco guketo bura i kome i kare ma otemo yubo ot pa Lubanga. En olego ni: “Ento kombeddi, ai Lubanga, dong imiya abed matek.” Jami mutimme i ngeye nyuto ni Lubanga ada okonye wek olweny ki lworone kun cobo ticce. (Nekemia 6:9-16) Reginald ma bedo i lobo Ghana otito gin mutimme i kome ma lubbe ki legane ni: “Ka alego, tutwalle i kare ma atye i peko, awinyo calo iwacci dong atito pekona bot ngat mo ma romo konya dok cuko cwinya pe me bedo ki par mapol.” Ada, Lubanga twero konyowa ka walego bote.
Ryeko mua ki bot Lubanga.
Tam mogo ma wamokogi gigudowa kacel ki jo ma wamarogi pi kare me kwowa ducu. Wan watwero moko tam matir nining? Baibul waco ni: “Ka ce tye ngat mo i kinwu ma ryekone nok, myero en oleg Lubanga ma miyo bot jo ducu ki yomcwiny, kun pe twono ngat mo; ci bimiye.” (Yakobo 1:5) Ka walego pi ryeko, Lubanga twero tic ki cwiny mere maleng me tirowa wek wamok tam me ryeko. Ki lok ada, waromo lega atir atir pi cwiny maleng pien Yecu owacciwa ni: “Wonwu ma tye i polo pe bikatowu, bimiyo cwiny maleng makato bot jo ma lege?”
Yecu bene onongo ni mitte tutwal me lega bot Wonne pi kony i kare ma mito moko tam ma pire tek. Baibul wacciwa ni i kare ma Yecu mito yero co 12 ma myero gubed lukwenane, en “obedo ka lego Lubanga dyewor benebene.”
Calo Yecu, dano mapol i kareni gibedo ki gen ka guneno kit ma Lubanga gamo kwede ki legagi wek gimok tam matir. Regina ma bedo i lobo Philiphines otito pi pekki mapol ma ekato ki iye calo nongo jami ma mitte pi en ki dong konyo jo me ode i nge to pa cware, rweyo dog ticce, ki dong pito lutino anyirane aryo. Ngo ma okonye me moko tam matir? En owaco ni, “Alego bot Jehovah wek en okonya.” Kwabena, ma bedo i Ghana, otito gin mumiyo elego Lubanga ni okonye, “Arwenyo ticca me gedo ma onongo kela cente madit adada.” I kare ma tye ka tam i kom ngo ma myero etim, en owaco ni: “Alego bot Jehovah teretere wek otira amok tam matir.” En omedo ni: “Atamo ni Jehovah okonya me yero tic ma weko agwoko watta ki en dok anongo jami ma mitte.” In bene itwero nongo kony pa Lubanga ka ilego bote ma lubbe ki jami ma romo balo wat i kin in ki en.
Wanyamo jami mogo manok nok ma nyuto kit ma lega romo konyowa kwede. (Me labolle, nen bok ma wiye tye ni, “Adwogi Maber ma Lega Keliwa.”) Ento wek inong kony ma a ki i lega, omyero kong i nge Lubanga kacel ki mitine. Ka meno aye gin ma imito, ci wacuko cwinyi me penyo Lucaden pa Jehovah wek gukwan Baibul kwedi. * Man romo bedo yo mukwongo ma itwero nyikke kwede cok bot ngat ma ‘gamo lega-gu ducu.’
^ para. 14 Pi ngec mukene, peny Lucaden pa Jehovah ma gikwo i eria ma ibedo iye nyo nen kabedowa me intanet, www.jw.org.